
RAPORT
privind realizarea în anul 2013 a Strategiei de atragere a investiţiilor şi promovare a exporturilor pentru anii 2006-2015

REZUMAT
În scopul creării unor condiţii favorabile de asigurare a promovării eficiente a exporturilor de mărfuri şi servicii autohtone şi de atragere a investiţiilor în economia Moldovei, în anul 2006 prin hotărîrea Guvernului nr.1288 a fost aprobată Strategia de atragere a investiţiilor şi promovare a exporturilor pentru perioada 2006-2015.
Prezenta Strategie este un document de planificare strategică ce reprezintă cadrul politicilor de stat în domeniul atragerii investiţiilor şi promovării exporturilor.
Este necesar de remarcat, că Ministerul Economiei, în conformitate cu pct. 3 din hotărîrea Guvernului nr.1288 din 09.11.2006, anual raportează Guvernului privind implementarea Strategiei, cu suportul informaţional al instituţiilor implicate în realizarea obiectivelor acesteia. 
Pilonii Strategiei sunt axaţi pe asigurarea unui flux stabil şi de lungă durată a investiţiilor în sectoarele economiei naţionale cu un potenţial sporit de competitivitate şi orientare la export, precum şi pătrunderea pe noile pieţe de desfacere prin integrarea ţării în economia mondială. Principalele sarcini stabilite de Strategie vizează: 
- majorarea volumelor investiţiilor, preponderent a celor străine directe, în economia naţională, care va permite ridicarea competitivităţii sectoarelor existente, modernizarea şi restructurarea economiei naţionale şi crearea noilor sectoare eficiente cu orientare la export; 
- reducerea disproporţiilor structurale şi regionale în dezvoltarea economiei naţionale; 
- asigurarea unei balanţe de plăţi pozitive din contul extinderii exporturilor şi fabricării mărfurilor şi prestării serviciilor substituibile celor importate; 
- maximizarea utilizării resurselor financiare locale în calitate de investiţii, inclusiv a cetăţenilor, remitenţilor şi surselor proprii ale agenţilor economici. 
Prezentul Raport reflectă situaţia privind măsurile întreprinse întru realizarea politicilor pe parcursul anului 2013 în vederea atragerii investiţiilor şi promovare a exporturilor, cu scopul monitorizării activităţilor instituţiilor de resort şi analizei situaţiei curente în domeniul vizat.














Structura Raportului: rezumatul şi şase compartimente. 
· Compartimentul I include informaţii referitor la rezultatele obţinute în domeniul dezvoltării şi perfectării cadrului legislativ şi normativ. În contextul prezentei Strategii, acţiunile autorităţilor publice centrale şi locale de resort pe parcursul anului 2013 au fost îndreptate spre perfecţionarea cadrului de politici în domeniul atragerii investiţiilor şi promovarea exportului. 
· Compartimentul II cuprinde instituţionalizarea colaborării comercial-economice, promovarea în deplină măsură a potenţialului economic al Republicii Moldova peste hotare, identificarea unor noi surse de asistenţă tehnică şi financiară din partea donatorilor şi creditorilor externi în scopul implementării cu succes a Strategiei. 
· Compartimentul III descrie realizările în domeniul dezvoltării regionale.
·  Compartimentul IV conţine informaţii privind realizarea programelor, strategiilor şi planurilor sectoriale. 
· Compartimentul V conţine o trecere în revistă a activităţilor expoziţionale şi de promovare a imaginii ţării petrecute pe parcursul anului 2013, atît pe pieţele externe, cît şi pe teritoriul Republicii Moldova. 
Compartimentul VI este dedicat continuării simplificării procedurilor vamale şi de perfectare a documentelor la export, procesului de liberalizare a comerţului de servicii pe piaţa internă, dezvoltarea serviciilor financiare, preponderent a celor cu potenţial de export, oferirea stimulentelor fiscale suplimentare, în scopul facilitării exportului de servicii. 
















[bookmark: _Toc314832743]I. Monitorizarea rezultatelor obţinute în
domeniul dezvoltării şi perfectării cadrului legislativ
În conformitate cu Planul de acţiuni au fost întreprinse multiple măsuri privind perfecţionarea legislaţiei investiţionale şi de export.
Setul de măsuri, realizate în perioada de raportare a ţintit:
· eliminarea barierelor pentru mediul de afaceri;
· optimizarea sistemului de control de stat;
· dezvoltarea pieţei de capital;
· perfecţionarea procedurilor migraţionale;
· aprofundarea relaţiilor economice internaţionale, etc.
În domeniul economic şi financiar
În contextul aspiraţiilor de aderare către spaţiul comunitar, devine tot mai actuală necesitatea implementării a unor noi norme progresiste, îndreptate spre simplificarea procedurilor de perfectare a operaţiunilor economice externe (comerţul transfrontalier), efectuate de către întreprinderi, asociaţii, etc. În acest sens, fost lansată elaborarea unei serii de modificări a cadrului legislativ (Proiectul a fost transmis spre aprobare Guvernului la 14.12.2013), ce au ca scop introducerea unor simplificări ale regulilor de punere în circulaţie liberă a mărfurilor cu respectarea condiţiilor minime de vămuire. 
În vederea facilitării şi simplificării procedurilor care reglementează iniţierea unei afaceri, au fost elaborate şi aprobate de Guvern (Hotărîrea Guvernului nr.999 din 13.12.2013) un şir de modificări a unor acte legislative, şi anume: Codul Fiscal nr.1163-XIII din 24 aprilie 1997; Codul Civil nr.1107-XV din 6 iunie 2002; Legii nr.235-XVI din 20 iulie 2006 cu privire la principiile de bază de reglementare a activităţii de întreprinzător; Legea nr.135-XVI din 14 iunie 2007 privind societăţile cu răspundere limitată. Aceste modificări prevăd: - eliminarea obligativităţii deschiderii unui cont bancar temporar şi depunerea a cel puţin 40% din capitalul social al societăţii comerciale; - excluderea procedurilor de înregistrare suplimentară la Inspectoratul Fiscal Teritorial, CNAS şi CNAM; - eliminarea obligativităţii ştampilei, aceasta devenind o condiţie opţională. 
Întru realizarea prevederilor art.13 al Legii nr.160 din 22.07.2011 privind reglementarea prin autorizare a activităţii de întreprinzător a fost elaborat şi aprobat de Guvern proiectul de lege cu privire la modificarea şi completarea unor acte legislative (Ghilotina 2+), scopul căruia ţine de îmbunătăţirea mediului de afaceri prin simplificarea procedurilor de eliberare a actelor permisive. 
În scopul eliminării unor proceduri de interacţiune cu diferite autorităţi publice la diferite faze aferente procesului de obţinere a actelor permisive în domeniul construcţiilor şi, respectiv, eliminării unor costuri financiare şi de timp care rezultă din procedurile respective, au fost elaborate şi aprobate de Guvern (Proiect de lege aprobat în şedinţa Guvernului din 26.12.2013) un şir de modificări şi completări la: Legea privind protecţia mediului înconjurător; Legea privind apărarea împotriva incendiilor, Legea cu privire la protecţia civilă, Legea Serviciului Protecţiei Civile şi Situaţiilor Excepţionale; Legea privind calitatea în construcţii; Legea privind principiile urbanismului şi amenajării teritoriului; Legea privind expertiza ecologică şi evaluarea impactului asupra mediului înconjurător; Legea privind supravegherea de stat a sănătăţii publice; Legea privind autorizarea executării lucrărilor de construcţie; Legea privind protejarea patrimoniului arheologic; Legea privind reglementarea prin autorizare a activităţii de întreprinzător. 
Un obiectiv principal în contextul reducerii poverii administrative în domeniul afacerilor îl constituie optimizarea procedurilor de lichidare a persoanelor juridice. Potrivit legislaţiei în vigoare crearea şi înregistrarea unei persoane juridice la Camera Înregistrării de Stat poate fi efectuată în maximum 5 zile, pe cînd lichidarea acesteia este foarte anevoioasă şi durează nu mai puţin de 12 luni de la iniţierea procedurii de lichidare. Astfel, întru eliminarea constrîngerilor respective, Ministerul Economiei a elaborat proiectul de lege pentru modificarea şi completarea unor acte legislative, care prevede simplificarea procedurii de lichidare benevolă a afacerii prin reducerea termenului de înaintare a creanţelor - de la 6 la 2 luni din momentul publicării avizului în „Monitorul Oficial al Republicii Moldova” sau de la data înştiinţării despre lichidare, termenul de repartizare a activelor – de la 12 la 6 luni din data publicării avizului şi – de la două la o lună din momentul aprobării bilanţului lichidării, obligaţiei de publicare a avizelor de la două la un aviz.
În vederea accelerării procesului de implementare largă a principiului „ghişeului unic”, au fost elaborate un set de măsuri de implementare a ghişeului unic în desfăşurarea activităţii de întreprinzător (Hotărîrea Guvernului nr.778 din 04.10.2013). Au fost aprobate: lista actelor permisive pentru care autorităţile emitente sînt obligate să instituie ghişeu unic; lista actelor permisive pentru care autorităţilor emitente li se recomandă să instituie ghişeu unic şi lista actelor permisive pentru care autorităţile emitente şi cele solicitante sunt obligate să implementeze principiul de declarare pe propria răspundere.
În anul 2013, a continuat implementarea cu succes a Serviciului E-Licenţiere şi verificarea veridicităţii actelor prezentate ca anexa la cererea/declaraţia solicitantului de licenţă prin intermediul ghişeului unic.   
[bookmark: _GoBack]Întru crearea unui mediu de afaceri favorabil pentru sporirea competitivităţii economice a fost elaborată Strategia reformei cadrului de reglementare a activităţii de întreprinzător pentru anii 2013-2020, aprobată prin Hotărîrea Guvernului nr.1021 din 16.12.2013, care prevede acţiuni concrete pentru stabilirea unor „reguli clare de joc” pentru întreg ciclul de viaţă al unei întreprinderi. Obiective generale incluse în Strategie se referă la: dezvoltarea unui sistem de reglementare facilitator, care presupune stabilirea un echilibru între protecţia bunurilor sociale, mediu sau venituri publice şi povara impusa întreprinderilor; dezvoltarea stimulentelor pentru implementarea eficientă a reformelor, care se referă la operarea modificărilor concrete în cadrul de reglementare şi consolidarea capacităţilor autorităţilor de reglementare pentru reducerea constrîngerilor şi a poverii de reglementare; îmbunătăţirea comunicării şi încurajarea participării la reforme a părţilor interesate. Consolidarea dialogului dintre sectorul privat şi public şi asigurarea participării părţilor interesate la procesul de elaborare a politicilor în domeniu reprezintă un element cheie în implementarea cu succes a reformelor. 
În calitate de instrument de implementare a obiectivelor stabilite de Strategie, pe termen imediat şi scurt, a fost elaborată Foaia de parcurs privind acţiunile Guvernului în vederea eliminării constrîngerilor critice în calea mediului de afaceri pentru anii 2013-2014 (Hotărîrea Guvernului, nr.765 din 25.09.2013). Acţiunile Foii de parcurs ţintesc constrîngerile şi problemele existente pentru fiecare domeniu de intervenţie identificat, atît de Strategia Reformei Regulatorii, cît şi de Raportul Băncii Mondiale privind priorităţile de politici pentru dezvoltarea sectorului privat. Instrumentarul de realizare a acţiunilor respective ţine de modificarea cadrului legislativ şi normativ, dar şi de unele intervenţii care vizează modul de funcţionare şi capacităţile instituţionale ale autorităţilor publice centrale, inclusiv a celor cu funcţii de reglementare şi control, de gestionare a fluxurilor comerciale internaţionale, inclusiv de fortificare a capacităţilor judecătorilor în domeniul legislaţiei fiscale, vamale şi financiare.
De asemenea, pe parcursul anului 2013 au fost întreprinse măsuri în vederea stabilirii legăturilor economice externe cu principalele ţări partenere. În acest context, remarcăm următoarele măsuri care au avut ca scop dinamizarea relaţiilor de colaborare şi reciprocitate în dialogul economic, social, cultural şi schimbului de experienţă şi practici pozitive:
Pe parcursul anului 2013 au fost desfăşurate 2 reuniuni ale comisiilor interguvernamentale, printre care: 
Şedinţa a II-a a Comisiei interguvernamentale moldo-letone de cooperare economică, industrială şi tehnico-ştiinţifică, desfăşurată la 5 februarie 2013 în Riga, Republica Letonia;
Şedinţa a VII-a a Comisiei interguvernamentale moldo-române de colaborare economică, desfăşurată în perioada 2-3 octombrie, la Chişinău;
Şedinţa a VI-a a Comisiei interguvernamentale moldo-chineze pentru colaborare comercial-economică, care a avut loc pe 14 noiembrie 2013, la Chişinău;
Şedinţa a XV-a a Comisiei interguvernamentale moldo-beloruse pentru cooperare comercial-economică, care a avut loc la 9 decembrie 2013 în Minsk, Republica Belarus.
În cadrul acestor evenimente au fost abordate subiecte ce ţin de realizările colaborării bilaterale în domeniile transportului şi infrastructurii drumurilor, investiţiilor, infrastructurii calităţii, turismului, întreprinderilor mici şi mijlocii, industriei alimentare, energetică şi perspectivele de colaborare economică. 
În ceea ce ţine de activitatea în cadrul Comunităţii Statelor Independente (CSI), la 18 iunie 2013, a avut loc a 58-a Şedinţă a Consiliului Economic al CSI şi la Reuniunea Consiliului Economic CSI, desfăşurate la Moscova, în cadrul cărora au fost semnate deciziile Consiliului Economic al CSI, agenda evenimentelor fiind axată pe un şir de subiecte de interes comun, cum ar fi: i) metodologia unică de ţinere a statisticii vamale privind comerţul extern; ii) precizarea prognozei producţiei şi consumului de resurse energetice până în 2020; iii) priorităţile Concepţiei de colaborare în domeniul energetic; iv) aprobarea listei comune a produselor competitive ale ţărilor membre ale CSI; v) aprobarea protocolului privind modificarea regulilor de origine a mărfurilor în cadrul CSI; vi) examinarea politicii comerciale a Republicii Moldova.
În perioada 3-7 decembrie, la Bali, Indonezia, s-a desfăşurat cea de-a 9-a Conferinţă Ministerială a Organizaţiei Mondiale a Comerţului. Conferinţa de la Bali s-a încheiat cu acordul Părţilor asupra unui Pachet de decizii concepute pentru eficientizarea comerţului, asigurarea securităţii alimentare a ţărilor în curs de dezvoltare, extinderea schimburilor comerciale ale ţărilor mai puţin dezvoltate şi asigurarea prosperităţii în cadrul sistemului comercial multilateral
Cooperarea Republicii Moldova în calitate de stat-membru al Acordului Central European (CEFTA) a fost asigurată de participarea la un şir de evenimente şi negocieri, şi anume: 
· 17 iunie 2013 - prima rundă de negocieri asupra proiectului Protocolului privind comerţul cu servicii în cadrul statelor-membre CEFTA;
· 30 octombrie 2013, Sarajevo - a 8-a întîlnire a Subcomitetul privind barierele tehnice în calea comerţului şi barierele netarifare în calea comerţului;
· 20 noiembrie 2013, Sarajevo, - cea de-a 7-a Şedinţă a Comitetului Mixt precedată, conform practicii, de Reuniunea Experţilor CEFTA, în cadrul căruia au fost discutate: raportul privind implementarea Programului de activitate pe diverse sectoare pentru anul 2013, priorităţile de dezvoltare pentru anul 2014, funcţionarea Secretariatului CEFTA, precum şi semnarea unui şir de documente cu impact direct asupra activităţii fiecărui stat-membru în cadrul CEFTA.
La 13 decembrie 2013 la Chişinău a avut loc reuniunea anuală a Subcomitetului pentru Comerţ şi Investiţii RM-UE. La eveniment au participat reprezentanţii Comisiei Europene, a membrilor Delegaţiei UE în Republica Moldova şi ai instituţiilor guvernamentale. Reprezentanţii UE au dat o apreciere pozitivă reformelor implementate de ţara noastră în toate sectoarele şi a accentuat necesitatea continuării acestora. 
Întru extinderea cadrului juridic bilateral, care reglementează relaţiile comercial-economice şi investiţionale dintre Republica Moldova şi partenerii externi, pe parcursul anului 2013 au fost finalizate cu succes negocierile asupra Acordului între Guvernul Republicii Moldova şi Guvernul Canadei privind promovarea şi protejarea reciprocă a investiţiilor, fiind semnată Declaraţia de Intenţii. 
De asemenea a fost efectuată iniţierea negocierilor asupra Acordurilor privind promovarea şi protejarea reciprocă a investiţiilor cu Guvernul Ucrainei, Guvernul Republicii Kazahstan, Guvernul Republicii Croaţia, Guvernul Republicii Federative a Braziliei, Guvernul Republicii Libaneze şi Guvernul Regatului Maroc. 
Protocolul privind introducerea modificărilor în Acordul privind Regulile de determinare a ţării de origine a mărfurilor în CSI a fost semnat la 20 noiembrie 2013, în cadrul reuniunii ordinare a Consiliului Şefilor de Guvern din statele-membre CSI. Protocolul prevede completarea Acordului cu o anexă nouă, prin care se stabileşte Regulamentul cu privire la crearea şi aplicarea sistemului electronic de certificare a originii mărfurilor. Mai mult ca atât, la solicitarea Republicii Moldova „din grupa 25” a fost exclus cimentul şi a fost inclusă o nouă poziţie pentru produsul dat, care prevede condiţiile, operaţiunile tehnologice şi de prelucrare, la executarea cărora cimentul se consideră originar din ţara în care a fost executat.
În domeniul social
In contextul armonizării legislaţiei naţionale cu legislaţia comunitară în an. 2013 au fost elaborate, aprobate şi se implementează Regulamentele sanitare: privind aditivii alimentari, aprobat prin Hotărîrea Guvernului nr.229 din 29 martie 2013; privind materialele şi obiectele din plastic destinate să vină în contact cu produsele alimentare, aprobat prin Hotărîrea Guvernului nr.278 din 24.04.2013.
În scopul armonizării legislaţiei naţionale cu rigorile UE, a fost elaborată Hotărîrea Guvernului nr.115 din 08.02.2013 privind controlul nitraţilor în produsele alimentare de origine vegetală. Obiectul principal al hotărîrii ţine de implementarea normelor comunitare în ceea ce priveşte stabilirea nivelurilor maxime de nitraţi, admise în producţia vegetală, aplicarea metodelor comunitare în procesul de prelevare a probelor, întru exercitarea controlului de stat asupra inofensivităţii producţiei vegetale.
În conformitate cu Planul Naţional de armonizare a legislaţiei pentru anul 2013, aprobat prin Hotărîrea Guvernului nr.1206 din 28.12.2012 a fost elaborat şi prezentat spre avizare ministerelor cointeresate proiectul Hotărîrii Guvernului pentru aprobarea Regulamentului sanitar privind buna practică de fabricaţie a materialelor şi a obiectelor destinate să vină în contact cu produsele alimentare.
A fost aprobat Regulamentului sanitar privind formulele de început şi formulele de continuare ale preparatelor pentru sugari şi copii mici, prin Hotărîrea Guvernului nr.338 din 11.05.2011.
Au continuat activităţile privind implementarea Legii nr.113 din 18.05.2012 cu privire la stabilirea principiilor şi cerinţelor generale ale legislaţiei privind siguranţa alimentelor, Hotărîrii Guvernului nr.51 din 16.01.2013 privind organizarea şi funcţionarea Agenţiei Naţionale pentru Siguranţa alimentelor. Activităţile ce ţin de elaborarea şi perfecţionarea cadrului normativ referitor la produsele alimentare şi nealimentare întru asigurarea protecţiei vieţii şi sănătăţii populaţiei, precum şi de atragere a investiţiilor şi promovare a exporturilor de produse, continuă.
II. Cadrul instituţional
Pe parcursul anului 2013, au fost întreprinse următoarele acţiuni în vederea instituţionalizării colaborării comercial-economice, şi anume:
În urma finalizării reformei instituţionale, a fost asigurată funcţionalitatea entităţilor nou create: Institutul Naţional de Standardizare, Institutul Naţional de Metrologie şi Centrul Naţional de Acreditare (MoldAC). În paralel, pentru dezvoltarea capacităţilor instituţionale şi funcţionale a instituțiilor respective a fost lansată implementarea a 2 proiecte Twinning în valoare totală de circa 2,2 mil. Euro, oferite de Uniunea Europeană, care au fost obţinute pentru dezvoltarea capacităţilor instituţiilor respective. Scopul proiectelor constă în consolidarea capacităţilor şi promovarea imaginii instituţiilor din domeniu, sporind astfel încrederea în sistemul de infrastructură a calităţii din Republica Moldova. Acest lucru, la rândul său, va facilita crearea oportunităţilor pentru exportul de produse moldoveneşti şi va contribui la garantarea faptului că consumatorii moldoveni au acces la o gamă largă de produse calitative.
În scopul dezvoltării unui parteneriat durabil şi eficient dintre instituţiile de dezvoltare de toate nivelele din Republica Moldova şi în vederea asigurării unei sinergii multidimensionale în procesul implementării politicilor de dezvoltare economică pe întreg teritoriul ţării a fost lansată Platforma de Comunicare Interinstituţională. Aceasta a fost instituită prin Ordinul Ministrului Economiei Nr.140 din 30 iulie 2013, şi întruneşte reprezentanţii instituţiilor şi organizaţiilor la nivel naţional şi regional, ce promovează dezvoltarea economică echilibrată a Republicii Moldova şi îşi aduc contribuţia la crearea şi valorificarea potenţialului de dezvoltare a regiunilor ţării.
În scopul atragerii investiţiilor pentru dezvoltarea şi modernizarea sectorului energetic în cadrul Agenţiei pentru Eficienţă Energetică a fost institut Centrul unic de informare a investitorilor în domeniul surselor de energie regenerabile şi eficienţei energetice, precum şi creată baza de date statistice privind eficienţa energetică şi sursele de energie regenerabile, implementată Strategia de comunicare în domeniul eficienţei energetice şi surselor de energie regenerabile, făcînd posibilă desfăşurarea diverselor evenimente, seminare, ateliere de lucru şi instruiri în domeniu.
În scopul consolidării capacităţilor instituţionale şi funcţionale ale Organizaţiei pentru Atragerea Investiţiilor şi Promovarea Exportului din Moldova a fost elaborat și prezentat spre consultări publice proiectul hotărârii de Guvern cu privire la crearea Organizației de Atragere a Investițiilor şi Promovare a Exportului din Moldova (în continuare - MIEPO). Scopul reorganizării MIEPO consta în sporirea eficienței acesteia cu privire promovarea Republicii Moldova ca destinație pentru investiții și impulsionarea activității investiționale și de export a companiilor deja stabilite pe teritoriul țării. Astfel, proiectul noului statut al MIEPO propune reformarea acesteia prin revizuirea şi extinderea sarcinilor, modului de operare şi gamei de instrumente de implementare şi intervenţii utilizate, prin transformarea instituţiei în una dinamică, după modelul organizaţiilor similare din ţările Uniunii Europene.

III. Dezvoltarea regională
Datorită implementării integrale a angajamentelor asumate în cadrul matricelor de politici aferente celor 2 programe de suport bugetar oferite de Uniunea Europeană, şi anume Programul de Dezvoltare Economică a Zonelor Rurale (ESRA) şi Programul de suport în sectorul energetic, Republica Moldova a beneficiat de circa 24,6 mil. Euro.
Prin intermediul Programului Naţional de Abilitare Economică a Tinerilor (PNAET) au fost finanţate 242 afaceri noi. Programul susţine tinerii din zona rurală în dezvoltarea afacerii proprii prin acordarea unui grant nerambursabil în proporţie de 40% din împrumutul solicitat de la banca comercială. Valoarea maximă a împrumuturilor acordate constituie 300 mii lei, maturitatea fiind de până la 5 ani.
În vederea atragerii investiţiilor străine în proiectele investiţionale lansate în regiuni, pe parcursul anului 2013 au demarat următoarele proiecte de asistenţă externă:
Proiectul "Agricultura Competitivă" Obiectivul căruia a fost sporirea competitivităţii sectorului agroalimentar, prin acordarea suportului la modernizarea sistemului de management în domeniul siguranţei alimentare, facilitarea accesului fermierilor la pieţe şi promovarea unor practici durabile de management a terenurilor agricole. Perioada de implementarea proiectului 2013-2017, cu Bugetul planificat de 28,4 mln USD şi donatorul - Banca Mondială.
Proiectul "Suport de urgenţă pentru agricultura Moldovei", cu obiectivul diminuarea efectelor negative ale secetei din anul 2012, prin acordarea suportului fermierilor pentru restabilirea producţiei de porumb şi grâu, precum şi prevenirea reducerii efectivului de animale în cele mai afectate regiuni. Perioada de implementare a acestuia este 2013-2014, cu un buget de 10,0 mln USD, donatorul - Banca Mondială.
Proiectul "Utilizarea eficientă a combustibilului solid din biomasă" cu obiectivul: Promovarea sistemelor de încălzire cu produse din biomasă în vederea îmbunătăţirii oportunităţilor de educaţie pentru copiii din zonele rurale, promovării transformării energiei fosile în energie regenerabilă, a îmbunătăţirii suficienţei energetice, precum şi reducerii emisiilor de gaze cu efect de seră. Perioada de implementare - 2013-2014, bugetul - cca 12 mln USD, iar donatorul: Guvernul Japoniei.
Un instrument eficient de reabilitare a dezvoltării sectorului industrial pe întreg teritoriul ţării reprezintă crearea parcurilor industriale, acestea servind în calitate de catalizator al procesului de trecere la noua paradigmă de dezvoltare economică, bazată pe export şi investiţii. în acest sens, pe parcursul anului 2013 au continuat activităţile de dezvoltare şi perfecţionare a mecanismelor de creare şi funcţionare parcurilor industriale, fiind operate modificări la Legea cu privire la parcurile industriale (Legea nr.276 din 15.11.2013). Drept urmare, au fost eliminate unele neclarităţi cu care se confruntau părţile cointeresate în aplicarea legii respective, precum şi incluse prevederi ce ţin de locaţiunea, arenda şi înstrăinarea activelor din cadrul parcurilor industriale.
Pornind de la obiectivul de creare a reţelei de parcuri industriale pe întreg teritoriul ţării, au fost dezvoltate capacităţile parcurilor industriale deja existente şi create unele parcuri noi. Aşa dar, remarcăm următoarele obiecte:
Prin hotărîrea Guvernului nr.526 din 11.07.2013 a fost acordat titlu de Parc Industrial S.A. „Răut”, mun. Bălţi, specializat în fabricarea de maşini şi echipamente, producerea echipamentelor electrice şi electronice. Mărimea totală a investiţiilor preconizate pentru realizarea acestui proiect se cifrează la cca 25 mil. Euro, inclusiv, pentru renovarea infrastructurii tehnice şi de producţie care urmează să fie racordată la parcul industrial, pentru construcţia/renovarea imobilelor de producţie de către viitorii rezidenţi ai parcului. Realizarea acestui proiect va duce la relansarea economică a regiunii şi renovarea platformei industriale bazată pe tehnologii inovatoare şi de competitivitate; crearea a 1300 locuri de muncă; sporirea veniturilor la buget cu cca 3,2 mil. lei anual, etc.
Prin hotărîrea Guvernului nr.451 din 28.06.2013, a fost acordat titlu de Parc Industrial SA „CAAN”, or. Străşeni, specializat în producerea articolelor din metal, utilajului frigorific, utilajului pentru vinificaţie şi ambalare, etc. Volumul total al investiţiilor pentru crearea şi reabilitarea infrastructurii de producţie a parcului industrial este preconizat în sumă de 27 mil. Euro. Crearea parcului va avea un impact direct asupra creşterii nivelului de industrializare a regiunii, prin oferirea a 800 locuri noi de muncă, sporirea defalcărilor la buget cu peste 40 mil lei/anual, etc. 
Prin hotărîrea Guvernului nr.666 din 02.09.2013, a fost acordat titlu de Parc Industrial SRL „Eco Garant”, or. Edineţ. Proiectul investiţional presupune investiţii de 25 mil. Euro în construcţia unei fabrici de producere a sucului concentrat din fructe şi legume, dar şi crearea a cel puţin 1000 de locuri de muncă permanente şi sezoniere. Crearea parcului industrial va avea un impact economic pozitiv atât la nivel local, cât şi regional, compania declarându-şi intenţia de a încheia contracte cu 120 de producători autohtoni pentru achiziţionarea materiei prime.
Prin hotărîrea Guvernului nr.909 din 15.11.2013, a fost acordat titlu de Parc Industrial SRL „La Triveneta Cavi Development”, or. Străşeni, specializat pe producerea cablurilor de tensiune joasă şi medie, producerea fibrelor optice, etc. Volumul total al investiţiilor pentru crearea şi dezvoltarea infrastructurii tehnice şi de producţie a parcului industrial este preconizat în sumă de cca 25 mil. Euro. Crearea parcului industrial va avea un impact nemijlocit asupra dezvoltării economice şi creşterea nivelului de industrializare a ţării, inclusiv prin majorarea volumului producţiei industriale cu 51 mil. Euro/an, crearea a cel puţin 1000 locuri de muncă, etc.
Totalizînd cele sus menţionate, remacăm că la finele anului 2013 erau lansate 6 parcuri industriale, precum: PI „Tracom”, mun. Chişinău; PI „Bionergagro”, or. Drochia; PI „Cimişlia”, or. Cimişlia; PI „Răut”, mun. Bălţi; PI „CAAN” şi PI SRL „La Triveneta Cavi Development”, or. Străşeni; PI „Edineţ”, or. Edineţ. Potrivit studiilor de fezabilitate elaborate, pentru crearea infrastructurii tehnice şi de producţie sunt preconizate investiţii de 158,4 mil. Euro şi vor genera crearea a 6436 locuri de muncă 

În vederea promovării potenţialului investiţional şi de export în raioanele Republicii Moldova au fost organizate şi diverse măsuri expoziţionale: 
În perioada 21-22 mai 2013 la Bălţi a fost organizată conferinţa internaţională “Oportunităţi de dezvoltare socio-economică a Regiunii de Dezvoltare Nord (RDN) până în anul 2020”. În cadrul acestuia, a fost efectuată o prezentare cu tematica “Instrumente de atragere a investiţiilor şi promovare a exportului” şi a fost moderat panelul întitulat ”Promovarea exportului din ADR Nord”.
La 31 octombrie 2013, a avut loc Forumul Investiţional ”Investeşte în Hînceşti” în r. Hînceşti. Evenimentul a fost organizat de către Consiliul Raional Hînceşti. Scopul acestuia a fost informarea potenţialilor investitori privind oportunităţile investiţionale ale RM. În cadrul Forului au fost prezentate instrumentele şi metodele de atragere a investiţiilor străine, informaţie utilă agenţilor economici locali, în vederea internaţionalizării afacerii lor.
La data de 13-15 Noiembrie 2013, Asociaţia Oamenilor de afacere din RM cu suportul MIEPO a organizat Forumul Investiţional Moldo-Chinez. În cadrul evenimentului, a fost prezentate oportunităţile investiţionale ale RM, cât şi a fost organizată B2B meeting. De asemenea s-au organizat întrevederi bilaterale pentru companiile chineze: Linhai Group, CEATEC, China Machinery Engineering Corporation cu mai multe companii autohtone, printre ele figurând Portul Giurgiuleşti, Automaş-Agro, Moldova-Fruct, etc.
La 29 noiembrie 2013 a avut loc Forumul investiţional în r. Ungheni. Evenimentul a fost organizat de către Consiliul Raional. În cadrul acestui For, specialiștii de resort au prezentat agenţilor economici locali metodele, instrumentele de atragere a investiţiilor străine în afacerea lor.
La 23-24 mai 2013, a avut loc Forumul Regional de Investiţii şi Inovaţii. Evenimentul s-a desfăşurat la ÎP Costeşti, r-n Ialoveni, cu participarea a circa 170 persoane (APC, APL, organizaţii nonguvernamentale, sector privat, instituţii internaţionale şi delegaţii străine (Polonia, Slovacia, Estonia, România), precum şi mass-media locală. Ca rezultat a fost semnat un acord de colaborare dintre or. Vlaga, Estonia şi or. Nisporeni; au fost elaborate recomandări către APL şi APC din Republica Moldova privind promovarea investiţiilor şi inovaţiilor la nivel regional (diseminate către circa 180 de instituţii şi organizaţii); a fost asigurat schimb de experienţă şi practici privind dezvoltarea urbană, cooperarea intermunicipală şi diversificarea economiei rurale; 	170 de persoane au fost informate despre bunele practici de dezvoltare regională în regiune. În vederea organizării şi petrecerii cu succes a acestui For a fost elaborat şi distribuit Ghidul „Profilul investiţional al Regiunii de Dezvoltare Centru”, Ghidul „Proiectele investiţionale în Regiunea de Dezvoltare centru” şi Broşura „Strategia de Dezvoltare Regională Centru (versiunea succintă)”.

IV. Realizarea programelor, strategiilor şi planurilor sectoriale
Pentru consolidarea capacităţilor instituţionale în domeniul infrastructurii calităţii, care ţine de ajustarea cadrului instituţional naţional la prevederile acquis-ului european, a fost finalizat procesul de reformare instituţională a domeniului infrastructurii calităţii. Astfel pentru autorităţile şi instituţiile nou create, cum ar fi Institutul Naţional de Standardizare, Institutul Naţional de Metrologie şi Centrul Naţional de Acreditare (MoldAC) este asigurată funcţionalitatea deplină. 
În anul 2013, au fost adoptate 2577 standarde, inclusiv 563 standarde naţionale identice cu cele internaţionale (ISO/CEI) şi 2014 standarde naţionale identice cu cele europene (EN). Aceasta a facilitat procesul de fuziune a sistemului naţional de standardizare cu cel european şi internaţional, astfel fiind eliminate barierele tehnice în calea comerţului şi contribuind la accesul produselor naţionale pe pieţele externe.
În contextul promovării producţiei vitivinicole pe pieţele externe, a continuat implementarea Programului de restabilire şi dezvoltare a viticulturii şi vinificaţiei în anii 2002-2020, care prevede crearea unei baze moderne de materie primă, ameliorarea sortimentului şi sporirii calităţii şi productivităţii plantaţiilor viticole. Implementarea acestui program a contribuit la creşterea numărului de gospodării pepinieriste, extinderea suprafeţelor plantaţiilor-mamă devirozate, cît şi majorarea randamentului şcolilor de viţe; impulsionarea activităţii de trecere la producerea materialului săditor viticol devirozat şi liber de forma latentă a Cancerului bacterian, precum şi de asigurare integrală a necesarului ţării cu producţie autohtonă; sporirea ritmurilor de înfiinţare a plantaţiilor viticole moderne cu soiuri şi clone înalt productive şi celor de defrişare a viilor nerentabile, cu productivitate scăzută; majorarea indicatorilor cantitativi/calitativi de fabricare a vinurilor; implementarea pe scară largă a proiectelor de stimulare a înfiinţării plantaţiilor viticole de către producătorii mici şi mijlocii de struguri, de producere a strugurilor pentru masă, de aplicare a irigării prin picurare în vii.
În cadrul comisiilor ramurale pentru consultări şi negocieri colective în domeniul comerţului interior şi în domeniul industriei nealimentar au fost create Comitetele Sectoriale privind formarea profesională a lucrătorilor în comerţ şi industria nealimentară, în vederea examinării situaţiei în domeniul pregătirii profesionale a cadrelor şi racordării ofertei educaţionale la necesităţile pieţei muncii din ramurile respective accentul de bază fiind pus pe implicarea plenară în dezvoltarea învăţămîntului vocaţional/tehnic din ţară.
În vederea dezvoltării cadrului normativ în domeniul clusterilor a fost elaborată Concepţia dezvoltării clusteriale a sectorului industrial al Republicii Moldova, care a fost aprobată prin Hotărîrea Guvernului nr.614 din 20.08.2013 şi are la bază experienţa internaţională de iniţiative clusteriale. Intervenţia statului propusă de concepţie, ţine de dezvoltarea clusterială a ramurilor industriale cu un potenţial semnificativ de creştere, în care s-au format premisele necesare pentru crearea clusterelor. Crearea clusterelor este predestinată să soluţioneze problema descreşterii activităţii industriale, ca urmare a competitivităţii reduse a întreprinderilor producătoare din Republica Moldova. 
La 12 decembrie 2013 a fost încheiat Acordul cu privire la asocierea în clusterul ştiinţifico-tehnologic în domeniul tehnologiilor moderne „Elcim-Moldova”, creat în baza SA „Topaz”, acesta reprezentînd rezultatul unei cooperări industriale a 10 parteneri. Drept scop al acestui cluster constă în concentrarea resurselor pentru desfăşurarea activităţii de inovare, transfer tehnologic, cercetări ştiinţifice, producere a mărfurilor, etc.
În vederea extinderii şi dezvoltării în anul 2013 a cooperării de producţie au fost aprobate Listele mărfurilor destinate livrărilor în baza Acordurilor privind cooperarea de producere între Republica Moldova şi Republica Belarus, Federaţia Rusă, Ucraina, precum şi în baza Acordului între Guvernului Republicii Moldova şi Guvernul Federaţiei Ruse privind cooperarea tehnico-ştiinţifică şi de producţie a întreprinderilor din ramura industriei de apărare.

V. Promovarea imaginii ţării şi producţiei autohtone pe pieţele externe, acţiuni informaţionale şi publicitare
Obiectivul de promovare a imaginii ţării şi producţiei autohtone pe pieţele externe s-a realizat prin prisma eforturilor permanente ale autorităţilor publice ale Republicii Moldova din domeniu, care au fost orientate spre expansiunea produselor esenţiale ale economiei moldoveneşti. Reieşind din acest context, instituţiile de resort ale Republicii Moldova au promovat produsele şi serviciile autohtone prin intermediul expoziţiilor şi târgurilor internaţionale, evenimentelor specializate şi prezentărilor organizate de instituţiile specializate.
Aşa dar, pe parcursul anului 2013 au fost întreprinse un set de activităţi care au avut scopul de a majora volumul investiţiilor străine în economie şi creşterea volumului produselor şi serviciilor exportate.
Pentru promovarea imaginii naţionale în ţară şi peste hotare, au fost organizate evenimente, care s-au axat pe prezentarea oportunităţilor investiţionale întreprinzătorilor străini şi promovarea produselor şi serviciilor autohtone, facilitând interacţiunea şi cooperarea bilaterală cu statele lumii. Printre cele mai importante eveniment organizate pe parcursul anului menţionăm. 
În 31 ianuarie 2013 a fost organizată Conferinţa de afaceri, care s-a soldat cu următoarele rezultate: promovarea Republicii Moldova ca o destinaţie favorabilă a investitorilor; identificarea şi promovarea proiectelor investiţionale de perspectivă; informarea organizaţiilor de susţinere a business-ului din UE referitor la oportunităţile investiţionale ale Republicii Moldova, care ulterior vor transmite mesajul privind posibilităţile existente în domeniul plasării investiţiilor către companiile europene; facilitarea dialogului între investitori şi companiile locale în vederea creării parteneriatelor investiţionale prin organizarea întrevederilor bilaterale. Conferinţa Investiţională Internaţională a reunit peste 200 de invitaţi, dintre care persoane oficiale, reprezentanţi ai camerelor de comerţ şi industriei naţionale şi regionale, precum şi circa 150 companii notorii din Moldova şi peste 50 000 de peste hotare, inclusiv din România, Ungaria, Belgia, Franţa, Austria, Germania, Olanda, etc.
Expoziţia Internaţională "Fruit Logistica", care este un eveniment important pentru promovarea sectorului de producere a fructelor s-a desfăşurat în perioada 6-8 februarie 2013, în or. Berlin, Republica Federală Germania.
Forumul oamenilor de afaceri moldo-leton a fost organizat la 20 februarie 2013, la Chişinău. La eveniment au participat circa 100 persoane, reprezentanţi ai businessului din Letonia (peste 25 persoane) şi Moldova, reprezentanţi ai APL-urilor locale, delegaţiei oficiale letone şi instituţiilor de resort, mass-media, etc. Printre principalele rezultate ale evenimentului se enumeră: semnarea unui contract de cooperare între companiile Jelgava Engineering Plant Co. şi Fabrica din Bender,,Elektroapparatura”, urmare a întrevederii organizate la Bender; demararea în cadrul forumului a discuţiilor privind posibilitatea privatizării companiei ,,Farmaco”, interes manifestat de către compania letonă Jelgavas Pils Aptieka, care la moment examinează oferta prezentată.
Expoziţia "ExpoVin Moldova 2013", ediţia a XXII-a, 20-23 februarie 2013, a fost organizată pe teritoriul C.I.E. "MOLDEXPO". În cadrul evenimentului au fost prezentate vinuri autohtone, băuturi alcoolice tari, echipament şi accesorii pentru industria vinului, butaşi de viţă-de-vie, servicii, etc. La expoziţia nominalizată au participat circa 160 de companii din Republica Moldova, Bulgaria, România, Ucraina, Italia, Germania, Belarus, Spania şi Franţa care produc vinuri şi băuturi tari, precum şi producători de utilaj pentru industria vinicolă. 
La data de 28 februarie 2013, la Bucureşti a fost organizat Forumul „Oportunităţile investiţionale în Republica Moldova. Beneficiile dezvoltării investiţiilor transfrontaliere” pentru companiile franceze din România care examinează posibilitatea extinderii afacerii sale în Republica Moldova. În cadrul forumului au fost prezenţi peste 60 de companii franceze, reprezentanţii Ambasadei Franţei în România, reprezentanţii Ambasadei RM în România, etc.
Pe 5-6 martie 2013, a fost petrecut Forumul Investiţional Internaţional “Invest in Moldova”, la care au participat circa 250 persoane, reprezentanţi ai companiilor, instituţiilor de resort, asociaţiilor, parcurilor industriale şi zonelor economice libere, instituţiilor/proiectelor internaţionale, misiunilor diplomatice din ţară şi de peste hotare, din următoarele state: Italia, România, Rusia, China, SUA, Coreea de Sud, Olanda, Estonia, Grecia, Uzbekistan, Ucraina, Franţa, Turcia, Austria, Ungaria, Suedia, Japonia, Germania (în total – peste 60 persoane străine ce reprezintă misiunile diplomatice acreditate în RM (inclusiv cu reşedinţă în alte state), instituţii/companii din alte ţări). În cadrul acestui eveniment, în vederea examinării oportunităţilor investiţionale ale RM, a fost organizată o vizită la Portul Internaţional Liber Giurgiuleşti pentru delegaţia alcătuită din 9 persoane (reprezentanţi ai misiunilor diplomatice şi companiilor străine) şi o vizită a delegaţiei oamenilor de afaceri din Italia (cca 10-20 persoane) la Parcul Industrial ,,Tracom”. 
În perioada 16-19 aprilie 2013 s-a petrecut Conferinţa Internaţională "Moldova ICT Summit 2012". Desfăşurarea Conferinţei a oferit o platformă unică de discuţii a celor mai actuale tendinţe, soluţii şi inovaţii din domeniul TIC. Prezenţa oficialilor străini de nivel înalt, precum vizita Secretarului general UIT şi Secretarului de stat al Ministerului pentru Societatea Informaţională a României, a favorizat consolidarea suportului pentru Republica Moldova din partea UIT, precum şi intensificarea colaborării moldo-române în domeniul TIC, dar şi a contribuit esenţial la ridicarea calităţii discuţiilor din cadrul Summitu-lui.
În 20-26 aprilie 2013 a fost petrecută Misiunea economică a reprezentanţilor oamenilor de afaceri din Republica Moldova, România în Republica Belarus, Republica Belarus, oraşele Gomel, Minsk, Brest. În cadrul evenimentului au fost organizate întrevederi de afaceri la 3 instituţii camerale din Republica Belarus: CCI Gomel, CCI Minsk, CCI Brest, vizită la târgul internaţional multiramural “Brest. Comunitatea – 2013” şi la expoziţia “Brestul turistic – 2013”. Iniţiind această misiune economică, s-a propus, în primul rând, personalizarea deplasării şi anume, ca pentru fiecare agent economic să fie organizate întrevederi după domeniul de interes.
În perioada 29-30 aprilie 2013 a fost organizată Misiunea economică în Republica Turcia. Tematica misiunii a fost “Oportunităţile investiţionale ale Republicii Moldova, perspectivele de dezvoltare a sectoarelor: agricultura, textile, mobilă şi turism”, la care au participat peste 35 de companii turceşti. Partea moldovenească a prezentat mediului de afaceri turcesc oportunităţile de investire în general ale Republicii Moldova, focusându-se în special pe sectoarele: agricultură, textile, mobilă şi turism. În cadrul atelierului de informare au participat de asemenea şi companii din alte sectoare cum ar fi: construcţii, cale ferată, eficienţă energetică, retail.
În vederea familiarizării mediului de afaceri rus cu posibilităţile investiţionale şi de export din Republica Moldova, prezentarea proiectelor investiţionale concrete din Moldova, inclusiv şi a companiilor expuse privatizării a fost organizată Misiunea oamenilor de afaceri din Moldova în Federaţia Rusă. Evenimentul s-a desfăşurat în perioada 20-22 mai 2013 şi au participat circa 50 persoane – preponderent reprezentanţi ai mediului de business al ambelor părţi. Acesta a fost organizat de către Consiliul de Afaceri pentru Cooperare cu Republica Moldova şi Organizaţia de Atragere a Investiţiilor şi Promovare a Exportului din Moldova (MIEPO) cu susţinerea Ministerului Economiei al Republicii Moldova şi Camerei de Comerţ şi Industrie a Federaţiei Ruse. Delegaţia oamenilor de afaceri din ţară a inclus reprezentanţi de pe ambele maluri ale Nistrului: zone economice libere (din Ungheni, Vulcăneşti, Bălţi), Portul Internaţional Liber Giurgiuleşti, companii din industria textilelor, din domeniul producerii echipamentului specializat, inginerie, agricultură, producerea biogazului.
În perioada 22-26 mai 2013 pe teritoriul C.I.E. "MOLDEXPO" au fost organizate expoziţiile internaţionale specializate "Food & Drinks", "Food Technology" şi "Packaging. Depot" 2013. Aceste trei expoziţii au prezentat tendinţele-cheie în sectorul agroindustrial şi agroalimentar al ţării în materie de produse alimentare şi materii prime pentru producţia acestora; echipamente şi tehnologii pentru industria produselor alimentare; utilaje, tehnologii şi materiale de ambalare şi stocare. La ediţiile din anul 2013, 151 de companii din Republica Moldova, Belarus, Grecia, Franţa, Italia, Polonia, România, Serbia, Ucraina şi Ungaria au prezentat produse, tehnologii şi servicii noi.
În perioada 3-5 iunie 2013, la Chişinău, a fost organizat Forumul Economic Republica Austria - Republica Moldova. Scopul evenimentului a fost analiza şi sondarea pieţei din Republica Moldova, precum şi familiarizarea cu posibilităţile investiţionale din ţară, proiecte investiţionale concrete, inclusiv şi ale companiilor expuse privatizării. În cadrul evenimentului au avut loc întrevederi bilaterale de afaceri cu firme austriece din diferite domenii (tehnologic, transport şi depozitare, sănătate, produse de întreţinere a automobilelor, construcţia de maşini specializată în domeniul ambulanţelor, cazinouri şi jocuri de noroc, IT, consultanţă, producerea de cabluri pentru industria automobilelor, asigurări, producerea de ambalaje şi etichete, etc.). în total la eveniment au participat circa 80 persoane. 
În contextul organizării Expoziţiei Mondiale “Expo 2015” a fost petrecut concursul pentru elaborarea conceptului pavilionului Republicii Moldova la Expoziţia. Concursul a avut loc la data de 7-9 iunie 2013, în pavilionul nr.2 al C.I.E. „Moldexpo” SA. Expoziţia a fost activ mediatizată prin intermediul campaniei publicitare, în presă, radio, TV, precum şi prin alte reţele de socializare. Pentru organizarea expoziţiei s-au amenajat într-un design original, pavilionul, precum şi cele 12 standuri ale ofertanţilor. Concursul pentru selectarea conceptului pavilionului şi de prezentare a Republicii Moldova a trezit interesul nu numai a specialiştilor din domeniu, dar şi printre locuitorii ţării, astfel a fost atins scopul de a sensibiliza opinia publică vizavi de acest proiect de importanţă majoră pentru ţară. În urma concursului a fost selectată oferta învingătoare, în conformitate cu care va fi construit Pavilionul Republicii Moldova la Expoziţia Mondială „Expo-2015”.
În 13-14 iunie 2013 în or. Vaslui, a fost organizată Misiunea economică în România. Obiectivele misiunii: participarea la Forumul Economic Transfrontalier „Priorităţi în absorbţia fondurilor europene în spaţiile economice transfrontaliere România - Republica Moldova – Ucraina”, intensificarea relaţiilor comercial-economice moldo-române; identificarea noilor posibilităţi de afaceri, stabilirea contactelor directe de colaborare cu businesmanii români. De asemenea, s-a urmărit scopul personalizării deplasării şi anume, ca pentru fiecare dintre cei 10 agenţi economici participanţi (Atai SRL, Nufărul SA, ÎM Topaz SA, Celectar SRL, Tracom SA, Gricord SRL, Tvarita-Transgaz SRL, Svantevit Grup SRL, Traditii Noi SRL, Leovin SA) să fie organizate întrevederi după domeniul de interes. În acest sens, a avut loc o sesiune de întrevederi bilaterale de afaceri între companiile din Republica Moldova şi cele din România. În total au avut loc peste 20 de întrevederi bilaterale de afaceri, în urma cărora au fost iniţiate unele colaborări. Astfel, în urma discuţiilor, o companie română SC KUNDEN BROKER, specializată în domeniul asigurărilor a decis de a deschide o reprezentanţă în Republica Moldova.
De asemenea, au fost organizate întrevederi de afaceri la 3 companii de succes din Judeţul Vaslui, fabrica de lapte ILVAS SA, Uzina Rulmenţi Bârlad şi Casa de Vinuri Huşi, unde agenţii economici moldoveni au avut posibilitatea de a face cunoştinţă cu cele mai performante echipamente de producere din regiune, şi totodată au discutat la direct cu persoanele de vîrf din conducerea acestor întreprinderi, fapt ce le-a permis întreprinzătorilor de a se familiariza cu cele mai moderne modalităţi de management şi marketing din România.
Seminarul informativ cu genericul “Republica Moldova: oportunităţile de afaceri şi investiţionale” a avut loc la data de 20 iunie 2013, în or. Rimini, Republica Italiană. Evenimentul a fost organizat în strânsă cooperare cu Camera de Comerţ din Rimini şi cu sprijinul Ambasadei Republicii Moldova în Italia. În cadrul seminarului companiile italiene au fost familiarizate cu situaţia economică, politică şi socială din Republica Moldova, cu evidenţierea avantajelor ţării ca destinaţie favorabilă pentru plasarea investiţiilor şi dezvoltării afacerilor, precum şi cu informaţiile ce ţin de legislaţia în domeniul fiscal, vamal, ocuparea forţei de muncă, etc.
La 8 iulie 2013 la Chişinău a fost organizat Forumul de business moldo-slovac. Evenimentul a avut loc cu ocazia vizitei Ministrului Afacerilor Externe şi Europene al Republicii Slovace, Domnului Miroslav LAJČÁK. În cadrul Forumului, s-au purtat discuţii cu SARIO (Agenţia de Promovare a Investiţiilor Străine şi Comerţului din Slovacia) privind dezvoltarea relaţiilor de cooperare între instituţii şi s-a decis continuarea dialogului în sensul dat.
În perioada 4-7 septembrie 2013, în oraşul Riga, Letonia, a avut loc Expoziţia "Riga Food 2013" – o expoziţie internaţională din domeniul industriei alimentare, materiei prime, tehnologiilor şi echipamentului pentru industria prelucrătoare în Ţările Baltice. Pentru prima dată a fost organizat standul colectiv al celor 8 companii moldoveneşti exportatoare participante, precum Franzeluţa S.A., Orhei-VIT S.A., Maurt S.R.L., Aliment Ulei S.R.L., Alfa-Nistru S.A., Basavin & Co, Enteh S.A., Combinatul de Vinuri din Taraclia S.A. Necesar de remarcat, că expoziţia în cauză are o importanţă majoră în regiunea Baltică, cu o prezenţă mare a reprezentanţilor din ţările Scandinave, CSI şi UE.
În perioada 17-19 septembrie 2013, la Paris, Franţa a fost organizată expoziţia "Zoom by Fatex". La această măsura au participat 4 companii autohtone, care şi-au expus colecţiile formate din 65 de modele de vestimentaţie clasică în asortiment bărbaţi şi dame. Producţia întreprinderilor a atras atenţia mai multor companii din Franţa, Italia, Rusia, Marea Britanie, Spania, Lituania, Turcia, Polonia. 
A fost acordată asistenţa necesară în vederea participării unui grup de agenţi economici din sectorul vitivinicol la Tîrgul Internaţional din Saint-Etienne, care s-a desfăşurat în perioada 20-30 septembrie 2013, în Franţa. Drept rezultat, în cadrul acestui tîrg au fost expuse produsele vinicole a 5 companii autohtone.
În scopul promovării imaginii producţiei vitivinicole autohtone a fost organizată sărbătoarea "Ziua Naţională a Vinului - 2013 ", ediţia a XII-a (5-6 octombrie 2013). La eveniment au participat circa 50 întreprinderi vinicole, care au amenajat 33 de standuri expoziţionale, peste 20 unităţi de alimentaţie publică şi comerţ, peste 60 meşteri populari. Oaspeţi la nivel naţional au fost peste 80 mii de persoane, inclusiv turişti - circa 20 mii. De asemenea, s-au întreprins măsuri în vederea asigurării participării la eveniment a ambasadorilor străini acreditaţi la Chişinău, precum şi a altor înalţi oficiali din Republica Moldova. Au fost asigurate activităţile de protocol diplomatic ce se impun (însoţirea membrilor delegaţiilor oficiale participante la eveniment), precum şi alte activităţi.
În perioada 5-9 octombrie 2013, în Germania la Expoziţia "Anuga 2013", a fost organizată participarea a 3 companii autohtone de producere a produselor alimentare. Necesar de menţionat, că acesta este un forum mondial al produselor alimentare.
Cu ocazia vizitei Dlui Siim-Valmar Kiisler, Ministrul Afacerilor Regionale din Estonia, ce a avut loc în perioada 22-23 octombrie 2013 a fost organizat Forul exportatorilor din Moldova, Dlui Siim-Valmar Kiisler a fost însoţit de o delegaţie a oamenilor de afaceri. În cadrul forului, a fost prezentat climatul investiţional al Republicii Moldova. La eveniment au participat circa 100 de persoane, din cele mai diverse domenii de activitate industrială, precum vinicolă, textilă, dar şi asistenţă juridică, audit, brokeraj, factoring, etc. Participanţii au fost atât companiile mari exportatoare din Republica Moldova, cât şi companiile producătoare care abia încep să valorifice potenţialul de export, având posibilitatea de a se informa şi discuta un şir de aspecte şi probleme ce vizează procedurile la export.
Expoziţia-tîrg internaţională specializată de produse, utilaje, tehnologii agricole şi meşteşuguri "FARMER", ediţia a XVI-a (23-26 octombrie 2013, C.I.E. "MOLDEXPO"), a întrunit 255 de participanţi (inclusiv 30 participanţi noi) din 4 ţări: Republica Moldova, Grecia, Italia, România, care au prezentat cele mai noi produse şi tehnologii pentru activitatea eficientă a companiilor agricole, a gospodăriilor ţărăneşti şi de fermieri, precum şi o vastă varietate de produse agricole.
În perioada 13-15 noiembrie 2013 s-a desfăşurat Forumul Investiţional Moldo-Chinez. Evenimentul a fost organizat de către Asociaţia Oamenilor de afacere din RM cu suportul MIEPO. De asemenea, au fost organizate întrevederi bilaterale pentru companiile chineze: Linhai Group, CEATEC, China Machinery Engineering Corporation cu mai multe companii autohtone, ca Portul Giurgiuleşti, Automaş-Agro, Moldova-Fruct, etc. În urma discuţiilor date, compania Linhai Group examinează posibilitatea deschiderii unei companii de producere a motocicletelor în cadrul Portului Internaţional Giurgiuleşti. 
În contextul desfăşurării celei de a XV-a şedinţe a comisiei mixte interguvernamentale moldo-belaruse, care au avut loc în 9 decembrie 2013 a avut loc la Reuniunea de afaceri între oamenii de afaceri din Moldova şi Belarus. La eveniment au participat circa 50 de agenţi economici din Moldova şi 20 de întreprinzători din Belarus. De asemenea, la reuniune reprezentantul MIEPO a efectuat o prezentare generală a economiei Republicii Moldova, a potenţialului său şi a oportunităţilor investiţionale ale ţării.
A fost elaborat brandul naţional "Vin Moldova", care a fost lansat oficial la data de                17 decembrie 2013 în cadrul evenimentului de lansare a Programului Brandul naţional al vinurilor moldoveneşti "Wine of Moldova ".
MIEPO în cooperare cu Ministerul Afacerilor Externe şi Direcţia Procurări a Secretariatului Organizaţiei Naţiunilor Unite a organizat Seminarul în domeniul procurărilor ONU. Scopul evenimentului a constat în susţinerea eforturilor agenţilor economici din Republica Moldova de a-şi promova şi comercializa produsele şi serviciile pe piaţa ONU (UN Global Market), care oferă o platformă globală de comerţ, unde anual se realizează procurări în valoare de aproximativ 15 miliarde USD. De asemenea, agenda evenimentului a inclus vizite la companiile „Franzeluţa" şi „Valan International Cargo Charter", în cadrul cărora reprezentanţii companiilor respective au avut posibilitatea de a-şi prezenta produsele şi serviciile. În total la eveniment au participat peste 15 companii autohtone.
Au fost coordonate activităţile de participare a întreprinderilor vitivinicole la expoziţia de vinuri "Prodexpo " din Moscova.
Asociaţia producătorilor şi exportatorilor de struguri din Moldova, a organizat mese rotunde la tematica "Aspecte ce ţin de organizarea exportului de struguri pentru masă".
In scopul dezvoltării şi promovării turismului vitivinicol, ca una din formele prioritare ale turismului şi ca instrument de recunoaştere a Moldovei pe plan internaţional prin prisma Programului Naţional în domeniul turismului "Drumul Vinului în Moldova", a fost adaptată infrastructura turistică la cerinţele programului nominalizat la următoarele companii: SA "Cricova", SRL "Vinăria Purcari", SRL "Chateau Vartely", ÎS "CVC Mileştii Mici", SA "Pivniţele din Brăneşti", SRL "Migdal - P", SA "Barza Albă", SRL "Asconi", SRL "Lion Gri", SRL "Ampelos", SA "Vinia Traian".
Elaborarea şi publicarea materialelor promoţionale privind producţia fabricată şi serviciile prestate cu potenţial de export.
In anul 2013, a fost elaborată şi publicată, în volum de 500 exemplare, broşura "Agriculture and Agri-Food Industry of the Republic of Molodva ". În broşură se conţin informaţii despre sectoarele-cheie ale agriculturii Republicii Moldova şi sunt prezentate cele mai de succes companii autohtone din sectorul agroalimentar. Albumul promoţional este diseminat în cadrul diverselor evenimente din domeniu, desfăşurate atît în ţară, cît şi în străinătate, în special, oamenilor de afaceri străini, reprezentanţilor ministerelor de resort din diferite ţări ale lumii, membrilor misiunilor diplomatice din ţară şi de peste hotare în scopul promovării oportunităţilor sectorului agroindustrial al Republicii Moldova, a produselor agroalimentare autohtone şi atragerii investiţiilor străine în sector.
Au fost elaborate şi tipărite materiale promoţionale privind zonele economice libere şi parcurile industriale, „Investing Guide in Moldova 2013”, Harta turistică, Pungă Promoţională „Brand Moldova” (în limba franceză). La elaborarea catalogului „Investing Guide in Moldova 2013” MIEPO a colaborat cu PricewaterhouseCoopers.
Agenţia Proprietăţii Publice în comun cu MIEPO a elaborat catalogul companiilor cu capital de stat supuse privatizării. De asemenea, în vederea asigurării accesibilităţii catalogului pentru un număr cât mai mare de utilizatori, MIEPO a publicat catalogul respectiv pe pagina sa web: www.miepo.md. În acelaşi timp, împreună cu alte materiale promoţionale, catalogul a fost distribuit în cadrul evenimentelor organizate.
Totodată, MIEPO în comun cu Ambasada Republicii Populare Chineze în Republica Moldova şi KPMG au elaborati un catalog privind oportunităţile investiţionale ale Republicii Moldova, care ulterior va fi tradus în limba chineză şi diseminat în rândul instituţiilor publice şi mediului de afaceri din China.
Pe parcursul anului 2013, prin intermediul Ministerului Afacerilor Externe şi Integrării Europene/Misiunilor Diplomatice şi Consulare ale Republicii Moldova acreditate peste hotare au fost distribuite 16 524 de materiale promoţionale ce conţin informaţia despre oportunităţile investiţionale în Republica Moldova, parcurile industriale şi studiile de fezabilitate respective, ofertele zonelor economice libere, etc.
De asemenea, la solicitarea Camerelor de Comerţ bilaterale, precum şi în cadrul întrevederilor stabilite cu diverse companii de consultanţă / evenimentelor promoţionale, etc., au fost diseminate 1040 materiale promoţionale care promovează oportunităţile investiţionale şi de export ale Republicii Moldova.
Pe parcursul anului, au fost întreprinse acţiuni în vederea creării bazelor de date privind pieţele externe de desfacere, tendinţele dezvoltării acestora şi diseminarea informaţiei întreprinderilor autohtone. Astfel, a devenit funcţională baza de date "Statistici Agricole". Scopul major al acesteia este de a asigura factorii de decizie cu informaţii operative şi veridice utilizate în procesul decizional, formularea de politici şi efectuarea intervenţiilor în sectorul agricol. Baza de date conţine informaţiile statistice de bază pentru domeniul agroindustrial: indicatori privind volumele de producţie, comerţului exterior, preţuri, statistici pe domeniul fitotehnic şi zootehnic, etc. 

VI. Măsuri de stimulare activităţii economice

Simplificarea procedurilor vamale şi de perfectare a documentelor la export
Conform statisticii, la finele anului 2013 erau înregistraţi: 63 agenţi economici - titulari ai procedurilor simplificate; 40 agenţi economici - agenţi cu risc scăzut; 20 agenţi economici - vămuirea la domiciliu; 3 agenţi economici - transportatori de încredere; în examinare se află 5 cereri. Au fost instituite statuturi cu facilităţi specifice operaţiunilor de import-export, cum ar fi: Agent economic cu risc scăzut, Agent economic cu vămuire la domiciliu şi Agent economic credibil şi un statut cu facilităţi specifice operaţiunilor de transport internaţional şi anume Transportator credibil.
A fost aprobat Ordinul Serviciului Vamal nr.292-0 din 25.06.2012 „Cu privire la facilitarea exportului de mărfuri". În vederea reducerii esenţiale a formalităţilor legate de efectuarea controlului vamal şi îmbunătăţirii calităţii serviciilor oferite agenţilor economici, Serviciul Vamal implementează simplificări în procedura de export prin excluderea procedurii de perfectare a declaraţiei vamale de tranzit TI.
S-a dat curs lansării unor noi soluţii şi instrumente vamale care vin să simplifice procedurile de import/export şi tranzit. Noile proceduri promovate de Serviciul Vamal au ca scop simplificarea formalităţilor vamale, iar impactul acestor reforme se va materializa prin reducerea timpului şi costurilor participanţilor la comerţul exterior, reducerea numărului de acte vamale ce urmează a fi perfectate la import/export/tranzit, precum şi minimizarea contactului direct între vamă şi declarant, un factor decisiv în contextul măsurilor anticorupţionale.
În vederea extinderii facilităţilor pentru titularii procedurilor simplificate, au fost întreprinse următoarele măsuri:
1) Extinderea ariei de aplicare a simplificărilor pentru mai multe regimuri vamale, mai temporară. Acest fapt va contribui la crearea unor condiţii mai favorabile de activitate pentru agenţii economici cu un grad înalt de credibilitate şi respectiv la sporirea atractivităţii procedurilor simplificate.
2) Pentru a reduce cheltuielile financiare aferente prezentării unei garanţii financiare organului vamal, titularii procedurilor simplificate vor fi scutiţi de obligaţia prezentării unei garanţii a drepturilor de import în cazul procedurii de tranzit.
3) Transportatorii, solicitanţi ai procedurilor simplificate au fost scutiţi de necesitatea confirmării documentare a greutăţii mijlocului de transport.
4) Au fost expuse mai precis şi detaliat criteriile de stabilire a gradului de credibilitate a agenţilor economici. Astfel, s-a stabilit că vor fi examinate solicitările de acordare a simplificărilor inclusiv a agenţilor economici de bună credinţă, chiar dacă acestea au încălcări minore. Contravenţiile vamale minore vor fi examinate în baza următoarelor elemente: frecvenţa încălcărilor pentru a stabili dacă există probleme sistemice; dacă agentul economic a notificat organul vamal, din proprie iniţiativă, informaţii privind greşelile sau neregulile depistate; dacă agentul economic a luat măsuri de remediere pentru a preveni eventuale nereguli sau greşeli pe viitor.
A fost aprobată şi publicată în Monitorul Oficial Hotărârea Guvernului nr.904 din 13.11.2013 „Pentru aprobarea Regulamentului cu privire la procedura vămuirii electronice a mărfurilor la export".
A fost elaborat mecanismul de aplicare a semnăturii digitale la depunerea declaraţiei vamale în format electronic. Posibilitatea declarării exportului direct la postul vamal de frontieră şi posturile interne, fără necesitatea prezentării unui act permisiv sau acordul prealabil al organului vamal. Astfel, vămuirea exportului va putea fi efectuată în orice post vamal la frontieră şi cele interne, la alegerea exportatorului, iar agentul economic va parcurge doar 4 etape economisind din timp şi costurile aferente.
În vederea facilitării comerţului extern precum şi pentru atingerea unui nivel mai înalt de productivitate în procesarea declaraţiilor vamale în detaliu a fost stabilit timpul maxim de validare a declaraţiei vamale în detaliu până la 20 minute pentru culoarul verde, până la 90 minute pentru culoarul galben şi pe culoarul roşu până la 240 minute.
În scopul optimizării procedurilor de trecere a frontierei pentru agenţii economici credibili, Serviciul Vamal a elaborat un Ordin intern privind procedurile simplificate de vămuire, care a întrat în vigoare din 1 ianuarie 2013, şi ofertă agenţilor economici de încredere mai multe simplificări vamale.
Pe parcursul anului, societatea civilă şi oamenii de afaceri au fost informaţi despre schimbările preconizate în legislaţia vamală în cadrul reuniunilor Comitetului Consultativ al Serviciului Vamal, în componenţa căruia intră asociaţii de transportatori, asociaţii de brokeri şi agenţi economici.
Serviciul Vamal a participat activ în dialogul cu business-ul oferind instruire şi consultanţă. Astfel, specialiştii din cadrul Direcţiei valoare în vamă şi clasificarea mărfurilor cu suportul Ambasadei Italiei au organizat un seminar sub genericul „Mecanismul procedural de determinare a valorii în vamă" pentru companiile moldo-italiene.
Pe parcursul anului 2013, Serviciul Vamal a avut întrevedere cu reprezentanţii Asociaţiei Obşteşti „Colaborarea economică moldo-germană", fiind reprezentată de peste 20 de companii germane cu sediul în Republica Moldova. Scopul acesteia a fost de a prezenta pachetul de facilitări care atrage tranzacţiile de import/export în RM.
Serviciul Vamal a participat în cadrul Forumului dedicat oportunităţilor de export din Republica Moldova care s-a desfăşurat la Chişinău între 22 - 23 octombrie 2013, unde a prezentat procedurile simplificate şi pachetul liberalizărilor la export pentru agenţii economici.
Pe data de 15 noiembrie 2013 cu ocazia intrării în vigoare a hotărârii Guvernului nr.904 din 13 noiembrie 2013 privind aprobarea Regulamentului cu privire la procedura de vămuire electronică a mărfurilor la export, a avut loc o conferinţă de presă de lansare a procedurii. În cadrul conferinţei a fost perfectată în regim on-line prima declaraţie vamală electronică de export de către SA „Orhei-Vit". Companiei i-a fost înmânat Certificatul Serviciului Vamal, care confirmă că aceasta este primul utilizator al procedurii de vămuire electronică.
În anul 2013 a fost elaborat proiectul de Lege cu privire la modificarea şi completarea unor acte legislative, destinat promovării plăţilor fără numerar şi reducerii evaziunii fiscale, ca urmare creării grupului de lucru interdepartamental constituit din reprezentanţii Băncii Naţionale a Moldovei, Ministerului Economiei, Ministerul Finanţelor, Inspectoratul Fiscal şi Ministerul Muncii, Protecţiei Sociale şi Familiei, Astfel, prin proiectul nominalizat se prevede majorarea gradului de bancarizare a populaţiei, extinderea reţelei de acceptare a plăţilor fără numerar, limitarea utilizării numerarului şi eliminarea discriminării la achitarea prin intermediul instrumentelor de plată fără numerar.

